BDMS รูด 5.34% นิวโลว์ในรอบ 1 ปี 6 เดือน หลังประกาศงบ Q1 กำไรร่วง 18%
BDMS รูด 5.34% ทำนิวโลว์ในรอบเกือบ 1 ปี 6 เดือน หลังประกาศงบฯ Q1 กำไรร่วง 18% ล่าสุด ณ เวลา 10.45 น. ราคาอยู่ที่ 19.50 บาท ลบ 1.10 บาท หรือ 5.34% สูงสุดที่ 19.60 บาท ต่ำสุดที่ 19.20 บาท มูลค่าซื้อขายที่ 1.36 พันล้านบาท โบรกฯ แนะ “ซื้อ” ชูเป้า 24.50 บาท คาดปีนี้โตเด่น หลังมีสัญญาณฟื้นตัวของผู้ป่วยต่างชาติ
16 พ.ค. 2560

ผู้สื่อข่าวรายงานว่า ราคาหุ้นบริษัท กรุงเทพดุสิตเวชการ จำกัด (มหาชน) หรือ BDMS ณ เวลา 10.45 น. ราคาอยู่ที่ 19.50 บาท ลบ 1.10 บาท หรือ 5.34% สูงสุดที่ 19.60 บาท ต่ำสุดที่ 19.20 บาท มูลค่าซื้อขายที่ 1.36 พันล้านบาท ขณะที่ดัชนีตลาดหุ้นไทยโดยรวมบวก 0.30% โดยราคาหุ้นปรับตัวต่ำสุดในรอบเกือบ 1 ปี 6 เดือน ตั้งแต่ราคาหุ้นอยู่ที่ระดับ 19.50 บาท ณ วันที่ 17 พฤศจิกายน 2558

โดย BDMS รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) กำไรลดลง 17.98% มาที่ 1.97 พันลบ. จากปีก่อนมีกำไร 2.41 พันลบ.
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” BDMS ที่ราคาเป้าหมาย 24.50 บาท/หุ้น โดย BDMS รายงานกำไรสุทธิสำหรับไตรมาส 1/60 อยู่ที่ 1,974 ล้านบาท ลดลง 0.2% จากไตรมาสก่อน และลดลง 18.0% จากงวดปีก่อน ต่ำกว่าที่ตลาดและฝ่ายวิจัยคาด เนื่องจากรายได้จากกิจการโรงพยาบาลลดลงเล็กน้อย
โดย BDMS รายงานรายได้สำหรับกิจการโรงพยาบาลอยู่ที่ 16,535 ล้านบาท ลดลง 0.8% จากไตรมาสก่อน แต่เพิ่มขึ้น 0.8% จากงวดปีก่อน เพราะการลดลงของผู้ป่วยชาวไทยจากจำนวนผู้ป่วยไข้หวัดใหญ่และไข้เลือดออกลดลง ประกอบกับการออกจากประกันสังคมของโรงพยาบาลเปาโล พหลโยธิน ตั้งแต่ต้นปี 2560
อย่างไรก็ตามผู้ป่วยชาวต่างชาติเริ่มมีสัญญาณฟื้นตัวโต 4% จากงวดปีก่อน และมีการเพิ่มขึ้นของค่ารักษาพยาบาลเนื่องจากโรคมีความซับซ้อนมากขึ้น ขณะที่รายได้จากการจำหน่ายสินค้าและอาหารลดลง
ทั้งนี้การเปิดโรงพยาบาลแห่งใหม่ ได้แก่ โรงพยาบาลเปาโล เกษตร และโรงพยาบาลกรุงเทพสุราษฎร์, โรงงานผลิตยาแห่งใหม่ และร้านขายยาสาขาใหม่ ฉุดกำไรโดยรวมลงมาเล็กน้อย
อย่างไรก็ตามภาพรวมกำไรปกติทั้งปี 2560 ยังคาดว่า BDMS จะสามารถเติบโตต่อได้เนื่องจากมีสัญญาณการฟื้นตัวของผู้ป่วยต่างชาติจากไตรมาส 1/60  ที่เติบโตกว่า 4% จากงวดปีก่อน โดยสัดส่วนรายได้จากผู้ป่วยชาวไทยต่อต่างชาติในไตรมาส 1/59 อยู่ที่ 69:31 เปลี่ยนเป็น 67:33 ในไตรมาส 1/60 และยังมีการเพิ่มขึ้นของค่ารักษาพยาบาล โดยคาดว่ากำไรปกติในไตรมาส 2/60 ไม่น่าจะฟื้นตัวมากนัก เนื่องจากเป็นช่วง Low season ของธุรกิจโรงพยาบาล แต่คาดว่ากำไรปกติจะกลับมาโตต่อได้ในช่วงครี่งหลังของปีนี้
โดยยังคงคาดว่ากำไรปกติในปี 2560 BDMS จะเติบโตต่อได้ถึงแม้จะมีการลงทุนที่ค่อนข้างมาก ซึ่งมองว่า BDMS จะชะลอการเข้าซื้อกิจการและหันกลับมาปรับปรุงพัฒนาโรงพยาบาลหลักสู่การเป็น Excellence Center